b"\n_START_ARTICLE_\nTractat de Baiona (1462)\n_START_SECTION_\nLes negociacions\n_START_PARAGRAPH_\nAmb l'esclat de la Guerra Civil, Joan el Sense Fe va buscar el suport de Llu\xc3\xads XI de Fran\xc3\xa7a per tal de sufocar la revolta dels estaments. El 3 de maig de 1462 t\xc3\xa9 lloc l'Entrevista de Salvatierra entre els dos monarques: Inicialment, Llu\xc3\xads XI ofer\xc3\xad ajut militar a Joan II a canvi d'un pagament pel qual les rendes del Rossell\xc3\xb3 i la Cerdanya quedaven empenyorades per un valor de 200.000 escuts. Finalment, per\xc3\xb2, al tractat de Baiona les condicions foren encara m\xc3\xa9s dures.\n_START_SECTION_\nEl tractat\n_START_PARAGRAPH_\nFinalment el tractat va consitir que fins que no es retorn\xc3\xa9s el deute, Joan II cedia temporalment al rei franc\xc3\xa8s els drets sobirans sobre Els Comtats, aix\xc3\xad com llur jurisdicci\xc3\xb3 i emoluments. La xifra total del deute es va quantificar en 300.00 escuts d'or. Quedaren espec\xc3\xadficament inclosos en aquesta cessi\xc3\xb3 els castells de Perpiny\xc3\xa0 i de Cotlliure, i tamb\xc3\xa9 Puigcerd\xc3\xa0, places fortes a on s'instal\xc2\xb7laren les noves guarnicions franceses._NEWLINE_Cal remarcar que formalment no es tractava d'una annexi\xc3\xb3 dels comtats al regne de Fran\xc3\xa7a: ho deixava clar el mateix Llu\xc3\xads XI en llur correspond\xc3\xa8ncia amb Gast\xc3\xb3 IV de Foix (cap dels ex\xc3\xa8rcits francesos al Llenguadoc i gendre de Joan II).\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl rei franc\xc3\xa8s s'apoder\xc3\xa0 dels comtats en pocs dies l'agost de 1462. Per\xc3\xb2 a partir de llavors l'auge de la resist\xc3\xa8ncia nordcatalana va obligar-lo a enviar-hi un ex\xc3\xa8rcit franc\xc3\xa8s comandat pel duc de Nemours Jaume d'Armanyac el gener de 1463. I com que de facto l'havia de conquerir va voler assumir-ne fins i tot la possessi\xc3\xb3 formal arg\xc3\xbcint que Joan II havia estat renegat pels catalans i que, per tant, si el territori no tenia senyor podia ser conquerit per qualsevol._NEWLINE_Paral\xc2\xb7lelament, la not\xc3\xadcia que Joan II havia hipotecat una part del pa\xc3\xads als francesos va enfurismar els catalans i fou molt mal rebuda a Barcelona, cosa que va conv\xc3\xa8ncer encara m\xc3\xa9s les autoritats catalanes (amb el Consell del Principat al capdavant) de la necessitat de la revolta contra el rei.\n_START_SECTION_\nRecuperaci\xc3\xb3 dels Comtats el 1473\n_START_PARAGRAPH_\nL'ocupaci\xc3\xb3 francesa fou molt mal acceptada pels rossellonesos. Quan Joan II i el seu ex\xc3\xa8rcit recuperen Perpiny\xc3\xa0, l'1 de febrer de 1473, es troben amb les portes obertes de la poblaci\xc3\xb3. Al mar\xc3\xa7 els francesos contraataquen assetjant Perpiny\xc3\xa0 i saquejant el Rossell\xc3\xb3. El 17 de setembre fou signat el Tractat de Perpiny\xc3\xa0 segons el qual els comtats esdevenien territori neutral fins als reemborsament del deute contret per Joan II. Amb tot, cal dir que el tractat no fou respectat i les tropes franceses tornaren immediatament als comtats, posant setge a Perpiny\xc3\xa0 i apoderant-se d'Elna._NEWLINE_El reembossament del deute de Joan II no es va produir mai; i com que els Comtats es mostren molt dif\xc3\xadcils de governar per la constant resist\xc3\xa8ncia dels rossellonesos i, en particular, dels perpinyanesos, Llu\xc3\xads XI va decidir de restituir-los a Ferran II. El retorn es va produir amb el Tractat de Barcelona el 19 de gener de 1493, entre Ferran II i Carles VIII de Fran\xc3\xa7a. La restituci\xc3\xb3 per part de Carles VIII \xc3\xa9s feu amb la intenci\xc3\xb3 d'obtenir la neutralitat de la Corona d'Arag\xc3\xb3 quan el rei franc\xc3\xa8s inici\xc3\xa9s la conquesta de N\xc3\xa0pols."